Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2019/C 359/04)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie DOOR.

JEDNOTNÝ DOKUMENT

„SALAMINI ITALIANI ALLA CACCIATORA“

EÚ č.: PDO-IT-01301-AM01 – 5.4.2019

CHOP (X) CHZO ()

1. Názov

„Salamini italiani alla cacciatora“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

Pri uvádzaní na trh sa „Salamini italiani alla cacciatora“ musia vyznačovať týmito organoleptickými, chemickými, fyzikálno-chemickými a mikrobiologickými vlastnosťami:

organoleptické vlastnosti:

vonkajší vzhľad: valcovitý tvar

konzistencia: výrobok je kompaktný a má nepružnú konzistenciu

vzhľad po narezaní: plátok je kompaktný a homogénny a bez viditeľných šľachovitých kúskov

farba: jednotné rubínovočervené zafarbenie, s pravidelne rozloženými zrnkami tuku

aróma: jemná a charakteristická

chuť: jemná a lahodná, nikdy kyslá;

chemické a fyzikálno-chemické vlastnosti:

celkový obsah bielkovín: aspoň 20 %

pomer kolagénu a bielkovín: najviac 0,15

pomer vody a bielkovín: najviac 2,30

pomer tukov a bielkovín: najviac 2,00

pH: aspoň 5,3;

mikrobiologické vlastnosti:

stupeň mezofilného mikrobiologického znečistenia: > 1 × 107 jednotiek tvoriacich kolóniu/g, s prevahou laktobacilov a kokov

Konečný výrobok má priemer najviac 60 mm, dĺžku najviac 200 mm a hmotnosť najviac 350 g.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

„Salamini italiani alla cacciatora“ sa vyrábajú z chudého mäsa pochádzajúceho z priečne prujovaných svalov jatočného tela ošípanej, tučného bravčového mäsa, zo soli, z drveného a/alebo mletého korenia a cesnaku.

Tento výrobok nesmie obsahovať mechanicky separované mäso.

Je povolené použiť víno, cukor a/alebo dextrózu a/alebo fruktózu, kultúry spúšťajúce kvasenie, dusičnan sodný a/alebo draselný, a to najviac 195 ppm, dusitan sodný a/alebo draselný (najviac 95 ppm), kyselina askorbová a jej soľ sodná.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba „Salamini italiani alla cacciatora“ sa skladá z týchto fáz: príprava surovín, mletie, miesenie zmesi, plnenie do čriev, sušenie a dozrievanie.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Salamini italiani alla cacciatora“ sa môžu uvádzať na trh voľne ložené, vo vákuovom balení alebo balené v ochrannej atmosfére, celé, porciované alebo nakrájané na plátky. Všetky kroky balenia sa musia uskutočňovať v oblasti výroby vymedzenej v bode 4.

3.6. Špecifické pravidlá označovania výrobku, na ktorý sa vzťahuje registrovaný názov

Názov chráneného označenia pôvodu „Salamini italiani alla cacciatora“ musí byť na etikete uvedený zreteľným a nezmazateľným písmom, jednoznačne odlíšiteľným od ostatného textu. Hneď za ním sa musí uviesť text „Denominazione di origine protetta“ (chránené označenie pôvodu). V prípade výrobkov určených pre medzinárodné trhy môže byť text „Denominazione di origine protetta“ uvedený v jazyku krajiny určenia.

Je zakázané doplniť akýkoľvek opis, ktorý nie je výslovne povolený.

Je však povolené pridať označenia, ktoré odkazujú na mená, obchodné názvy alebo súkromné značky pod podmienkou, že nemajú pochvalný charakter ani nemôžu kupujúceho uviesť do omylu. To isté sa týka prípadných názvov chovov, z ktorých pochádzajú ošípané použité vo výrobku pod podmienkou, že surovina pochádza výlučne z týchto chovov.

4. Stručné vymedzenie zemepisnej oblasti

„Salamini italiani alla cacciatora“ sa vyrábajú v tradičnej oblasti výroby, ktorá zahŕňa celé územie týchto regiónov, ktoré presne zodpovedajú regiónom pôvodu ošípaných: Furlansko-Júlske Benátky, Benátsko, Lombardsko, Piemont, Emilia-Romagna, Umbria, Toskánsko, Marky, Abruzzy, Lazio a Molise.

5. Súvislosť so zemepisnou oblasťou

Kvalita výrobku s chráneným označením pôvodu závisí od environmentálnych podmienok, ako aj prírodných a ľudských faktorov. Pre vymedzenú geografickú makrozónu, ktorá presne zodpovedá oblasti výroby, sú typické najmä charakteristické vlastnosti suroviny. Sústava „surovina – výrobok – označenie“ je spojená so špecifickým sociálno-hospodárskym vývojom danej oblasti. Vývoj techník v oblasti pestovania obilnín a spracovania mlieka totiž jasne usmerňoval výrobu, keďže miesta produkcie vznikali v oblastiach so špecifickým tradičným chovom ošípaných. Chovy ošípaných v strede a na severe Talianska sa postupom času vyvíjali a v minulom storočí sformovali v regiónoch Emilia-Romagna a Lombardsko moderné výrobné odvetvie, pričom z týchto regiónov sa toto odvetvie rozšírilo aj do susedných regiónov stredného a severného Talianska. Predovšetkým boli pôvodné plemená nahradené špeciálnymi plemenami, získanými aj krížením s lokálnymi líniami, ktoré poskytujú surovinu (jatočné telá ošípaných), vyhovujúcu potrebám agropotravinárskeho priemyslu a dodávajúcu kvalitatívne a organoleptické vlastnosti konečnému výrobku.

Dobré meno „Salamini italiani alla cacciatora“ je spojené s miestami, na ktorých sa tradične vyrábajú. Traduje sa, že salamini sa vyrábali už za lombardskej invázie do severného Talianska a že z tohto regiónu sa výroba rozšírila do susedných oblastí v strede Talianska, pričom sa oblasť výroby prekrýva s územím chovu ťažkej talianskej ošípanej. História výrobku je spojená s rozvojom typickej vidieckej kultúry, ktorá je spoločná pre celý makroregión označovaný ako „pádsky“: práve z tohto územia a z ďalších pridružených oblastí pochádza surovina, ktorá sa spracúva v súlade s dávnymi tradíciami typickými pre daný názov. Na históriu „Salamini italiani alla cacciatora“ odkazujú lombardské gastronomické tradície, ktoré sa dodnes zachovali. Názov výrobku pochádza z porcie, ktorú si poľovníci zvykli brávať so sebou. Nie tak dávno bol dotknutý názov uvedený v dvojstranných dohodách, ktoré Taliansko podpísalo s Francúzskom, Nemeckom, so Španielskom a s Rakúskom na ochranu označení miesta pôvodu, označení pôvodu a iných zemepisných označení vyhradených pre výrobky s pôvodom na talianskom území.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Konsolidované znenie špecifikácie výrobku je dostupné na tejto internetovej adrese: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) kliknutím na „Qualità“ [Kvalita] (v pravom hornom rohu obrazovky), potom na „Prodotti DOP IGP STG“ [Výrobky CHOP CHZO ZTŠ] (v ľavej časti obrazovky) a napokon na „Disciplinari di Produzione all’esame dell’UE“ [Špecifikácie výrobkov podliehajúce preskúmaniu Európskou úniou].

(1) Ú. v. EÚ L 179, 19.6.2014, s. 17.